Аԥсны акультуратә афиша: аспектакльқәа, ацәыргақәҵақәа, аконцерт
10:10 14.11.2022 (ирҿыцуп: 10:22 14.11.2022)
© Sputnik Погода
© Sputnik
Аинформациатә маҵзура Sputnik Аԥсны ишәыднагалоит абҵара 14-20 рызтәи акульутуратә хҭысқәа рафиша.
Сариа Кәарцхьиаԥҳа, Sputnik
Иааиуа амчыбжь беиахараны иҟоуп акультуратә хҭысқәа рыла.
Абҵара 18 сааҭ 19:00 рзы Аԥсуа ҳәынҭқарратә театр аҿы иазԥхьагәаҭоуп арежиссиор Мадина Аргәынԥҳа лыспектакль “Сариа”. Аспектакль аҿы еиҭаҳәоуп Лавренти Бериа иҩнаҭаҿы Сариа лыԥшәма Нестор Лакоба ахәшә ихәы иалаҵаны ианирҭа ашьҭахь ллахьынҵа цәгьа атәы.
Аҿар ртеатр аҿы иазԥхьагәаҭоуп абҵара 14 асааҭ 18:30 рзы аҭоурыхтә спектакль "Қьалашьбеи" дырбара. Аспектакль арежиссиор — Шалуа Гыцба. Адрама автор — Анзор Мықәба. Ароль хада – актиор Аслан Анқәаб.
Ҳазҭалаз амчыбжь беиоуп Фазиль Искандер ихьӡ зху Аурыс драматә театр ақәыргыламҭақәа рыла. Абҵара 14-15 рзы "Амра ашәахәақәа зхьыршоу" арбара мҩаԥгахоит. Амоноспектакль налыгӡоит актриса Ирина Делԥҳа. Арежиссиор-ақәыргылаҩ Антон Корнилов.
Абҵара 17 асааҭ 17:00 азы – Гоголь ирҿиамҭа “Ревизор” иалху аспектакль. Арежиссиор - Андреи Тимошенко. Абҵара 18 асааҭ 19:00 рзы РУСДРАМ ахәаԥшцәа иднарбоит аспектакль “Ацынҵәарах” (арежиссиор-ақәыргылаҩ Џьамбула Жорданиа). Ақәыргыламҭа шьаҭас иамоуп еицырдыруа аԥсуа шәҟәыҩҩы Баграт Шынқәба аубыхцәа ирызку ароман.
РУСДРАМ аҿы абҵара 19 асааҭ 15:00 азы иддырбоит “Буратино ихҭысқәа”. Арежиссиор-ақәыргылаҩ, аинсценировка автор – Аԥсны зҽаԥсазтәыз артист Џьамбул Жорданиа.
Иааиуа амчыбжь азы Аҟәа иазԥхьагәаҭоуп ацәыргақәҵа. АЗХ аҿы абҵара 14-19 рзы имҩаԥгахоит Аԥсны зҽаԥсазтәыз асахьаҭыхыҩ Амиран Адлеиба ицәыргақәҵа.
Акультуратә ҭыԥ SKLAD аҿы абҵара 18 асааҭ 19.00 азы – Артиом Жорданиа иконцерт.